SL Uradni list Evropske unije L 224/4

IZVEDBENA UREDBA KOMISIJE (EU) št. 796/2013

z dne 21. avgusta 2013

o zavrnitvi dovoljenja za snov 3-acetil-2,5-dimetiltiofen kot krmni dodatek

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 1831/2003 z dne 22. septembra 2003 o dodatkih za uporabo v prehrani živali (1) in zlasti člena 9(2) Uredbe,

ob upoštevanju naslednjega:

(1) Uredba (ES) št. 1831/2003 določa izdajo dovoljenj za dodatke za uporabo v prehrani živali ter razloge in postopke za izdajo ali zavrnitev takih dovoljenj. V skladu s členom 10 navedene uredbe je treba ponovno oceniti dodatke, dovoljene v skladu z Direktivo Sveta 70/524/EGS (2).

(2) V skladu z Direktivo 70/524/EGS je bilo izdano dovoljenje za snov 3-acetil-2,5-dimetiltiofen kot krmni dodatek za vse živalske vrste v okviru skupine „Aromatične snovi in snovi za spodbujanje teka – Naravni proizvodi in ustrezni sintetični proizvodi“ brez časovne omejitve. Navedena snov je bila v skladu s členom 10(1) Uredbe (ES) št. 1831/2003 naknadno vpisana v register krmnih dodatkov Evropske unije kot obstoječ proizvod s številko CAS 2530-10-1 in številko Flavis 15.024.

(3) V skladu s členom 10(2) Uredbe (ES) št. 1831/2003 in v povezavi s členom 7 navedene uredbe je bil vložen zahtevek za ponovno oceno te snovi kot krmnega dodatka za vse živalske vrste ter za njegovo uvrstitev v kategorijo „senzoričnih dodatkov“ in funkcionalno skupino „aromatičnih sestavin“. V skladu s členom 7(3) Uredbe (ES) št. 1831/2003 so bili navedenemu zahtevku priloženi zahtevani podatki in dokumenti.

(4) Snov 3-acetil-2,5-dimetiltiofen je bila vključena tudi na seznam aromatičnih snovi v delu A Priloge I k Uredbi (ES) št. 1334/2008 Evropskega parlamenta in Sveta z dne 16. decembra 2008 o aromah in nekaterih sestavinah živil z aromatičnimi lastnostmi za uporabo v in na živilih ter spremembi Uredbe Sveta (EGS) št. 1601/91, uredbe (ES) št. 2232/96 in (ES) št. 110/2008 ter Direktive 2000/13/ES (3) kot aromatična snov, v postopku vrednotenja, za katerega je treba predložiti dodatne znanstvene podatke. Taki podatki so bili predloženi.

(5) Evropska agencija za varnost hrane (v nadaljnjem besedilu: Agencija) je v svojem mnenju z dne 15. maja 2013 (4) o uporabi te snovi kot aromatične snovi v hrani ugotovila, da je snov mutagena in vitro in in vivo ter da njena uporaba kot aromatična snov predstavlja tveganje za varnost.

(6) Agencija je v oceni navedla, da je 3-acetil-2,5-dimetiltiofen zelo verjetno mutagen tudi za živali, ki uživajo krmo z navedeno snovjo kot senzoričnim dodatkom. Zato ni bilo ugotovljeno, da ta snov nima škodljivega vpliva na zdravje živali, če se uporablja kot krmni dodatek pod predlaganimi pogoji uporabe.

(7) Pogoji za dovoljenje iz člena 5 Uredbe (ES) št. 1831/2003 zato niso izpolnjeni. Dovoljenje za 3-acetil-2,5-dimetiltiofen kot krmni dodatek bi bilo zato treba zavrniti.

(8) Ker lahko nadaljnja uporaba 3-acetil-2,5-dimetiltiofena kot krmnega dodatka povzroči tveganje za zdravje živali, bi ga bilo treba čim prej umakniti s trga.

(9) Iz praktičnih razlogov bi bilo treba določiti prehodno obdobje pred datumom začetka veljavnosti te uredbe, v katerem bi se lahko porabile obstoječe zaloge krme, ki vsebujejo aromatično snov 3-acetil-2,5-dimetiltiofen.

(10) Ukrepi iz te uredbe so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO UREDBO:

Člen 1

Dovoljenje za 3-acetil-2,5-dimetiltiofen kot dodatek v prehrani živali se zavrne.

Člen 2

Obstoječe zaloge 3-acetil-2,5-dimetiltiofena in premiksov, ki ga vsebujejo, se umaknejo s trga čim prej in najpozneje do 11. oktobra 2013. Krmne mešanice, ki vsebujejo 3-acetil-2,5-dimetiltiofen in so proizvedene pred datumom začetka veljavnosti te uredbe, se lahko porabijo do porabe zalog in najpozneje do 11. oktobra 2013.

Člen 3

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 21. avgusta 2013 Za Komisijo Predsednik José Manuel BARROSO

(1) UL L 268, 18.10.2003, str. 29.

(2) UL L 270, 14.12.1970, str. 1.

(3) UL L 354, 31.12.2008, str. 34.

(4) EFSA Journal 2013; 11(5):3227.